**POŠILJANJE SPOROČIL NA ELEKTRONSKE NASLOVE ZA POMOČ V ZVEZI Z ELEKTRONSKIMI BOLNIŠKIMI LISTI**

Na elektronskem naslovu eBOL@zzzs.si v domeni Zavoda za zdravstveno zavarovanje Slovenije (ZZZS) ter na evem.podpora@gov.si pri Ministrstvu za javno upravo (MJU), lahko uporabniki portala SPOT in ostali zavezanci za prijavo v obvezno zdravstveno zavarovanje zastavljajo vprašanja v zvezi z elektronskim bolniškim listom (v nadaljevanju: eBOL), kot npr. zakaj na portalu SPOT posamezen eBOL ni dostopen, oziroma ali ga je izbrani osebni zdravnik sploh izdal, kako se pravilno iščejo eBOL-i na portalu SPOT, v kolikem času mora izbrani osebni zdravnik izdati eBOL, kje je eBOL dostopen fizičnim osebam, koliko časa portal SPOT hrani eBOL-e ipd.

Tako na ZZZS kot na MJU ugotavljamo, da uporabniki oziroma zavezanci, poleg vprašanj na navedena elektronska naslova, pošiljajo tudi različne priponke (npr. eBOL v pdf obliki) in ekranske slike, ki vsebujejo občutljive osebne podatke zavarovanih oseb – njihovih delavcev.

Ker podatki na bolniškem listu po Zakonu o varstvu osebnih podatkov (ZVOP-1) spadajo v kategorijo občutljivih osebnih podatkov (podatki v zvezi z zdravstvenim stanjem) oziroma gre po Splošni uredbi o varstvu osebnih podatkov za posebne vrste osebnih podatkov, zakonodaja zahteva višji nivo varnosti, ko se ti podatki posredujejo prek nezavarovanih omrežij in storitev. Tako 14. člen ZVOP-1 zahteva, da morajo biti občutljivi osebni podatki pri obdelavi posebej označeni in zavarovani tako, da se nepooblaščenim osebam onemogoči dostop do njih (razen izjemoma) ter da se šteje, da so občutljivi osebni podatki pri prenosu preko telekomunikacijskih omrežij ustrezno zavarovani, če se posredujejo z uporabo kriptografskih metod, s šifrirnimi ključi ustreznih dolžin in elektronskega podpisa tako, da je zagotovljena njihova nečitljivost oziroma neprepoznavnost med prenosom.

Da bi se izognili prekomernemu posredovanju »navadnih« osebnih podatkov oziroma neustrezni zaščiti občutljivih osebnih podatkov, vašim vprašanjem ne prilagajte eBOL-ov (v pdf obliki), ne pripenjajte ekranskih slik iz portala SPOT ali iz vaše aplikacije za prenos eBOL-ov, iz katerih bo razvidno več osebnih podatkov, ki so za rešitev težave nepotrebni ali pa gre celo za občutljive osebne podatke. V navedenih primerih gre za kršitve določil ZVOP-1 in Splošne uredbe o varstvu osebnih podatkov.

Predlagamo, da pri vprašanjih navedete le obdobje, v katerem imate težavo s pridobivanjem eBOL in le en identifikator zavarovane osebe (brez nepotrebnih drugih osebnih podatkov ali celo podatkov več drugih delavcev, ekranskih slik, ipd.), ZZZS in MJU pa vam bosta odgovorila na način, da bo pri prenosu po elektronski pošti razkritih čim manj osebnih podatkov, pri odgovoru pa bo izbrisano tudi vaše vprašanje.